**MINISTARSTVO RADA I MIROVINSKOG SUSTAVA**

g. prof.dr.sc.Mirando Mrsić, ministar

HUP-ZG-0694/13-I

 Zagreb, 2.12.2013.god

**PREDMET:** Prijedlog izračuna visine minimalne plaće u Republici Hrvatskoj za 2014.

 godinu

 - očitovanje, dostavlja se

Poštovani,

Hrvatska udruga poslodavaca zaprimila je Prijedlog izračuna visine minimalne plaće u Republici Hrvatskoj za 2014. godinu te se očituje kako slijedi;

HUP je apsolutno protiv povećanja minimalne plaće, i to drugi puta za redom u šest mjeseci. Što se tiče učinaka povećanja minimalne plaće na gospodarstvo, obično se primarno gleda nezaposlenost. Teorija kaže da kada postoje ozbiljni rizici da podizanje minimalne plaće može naštetiti, odnosno dodatno smanjiti zaposlenosti, onda se u njeno povisivanje ne ide. Trenutno je taj rizik iznimno velik te se ni u kojem slučaju ne bi trebali ići u podizanje minimalne plaća.

Povećanje minimalne plaće će povećati troškove rada u pogođenim poduzećima (osim radno intenzivne industrije posebno napominjemo u građevinarstvu jer oni u granskom kolektivnom imaju koeficijente plaća vezane uz minimalnu plaću, pa bi onda povećanje minimalne plaće diglo sve plaće prema KU).

Ujedno, podizanje minimalne plaće može dovesti do dvije pojave: ili kompresije plaća, tako da će svi razmjerno imati slična primanja, što ne motivira na obrazovanje, usavršavanje te intenzivniji i složeniji rad; ili pak podizanje opće razine plaća, što može samo ionako dodatno ugroziti slabu konkurentnu sposobnost našeg gospodarstva.

Daljnji argumenti za ne podizanje minimalne plaće;

* Prvo, protiv smo navođenja konkretnog načina izračuna porasta minimalne plaće, to nije u duhu zakona jer zakon ostavlja visinu minimalne na dogovor ili na bazi procjene, pri čemu bi ta procjena trebala uzeti u obzir puno više faktora. Jer sadašnja “formula” je prilično besmislena, a ona može biti vrlo opasna, ako krene ekonomski rast ona će izazivati ogromne poraste minimalne plaće. Osim toga, formula nema nikakvog ekonomskog opravdanja.
* Zašto ste uzeli inflaciju iz srpnja (2,6%), zašto ne bi uzeli onu iz listopada (0.2%)?
* Minimalna plaća treba pažljivo balansirati dvije ključne stvari; jedno je učinak na zaposlenost, a drugo je učinak na standard radnika (inflacija). To je stvar kompleksne procjene situacije, i relativna važnost svake ovisi o fazi ciklusa - u recesiji je drugačije nego u ekspanziji.
* Treba nam pogled unaprijed, a ne unazad. Dakle procjene kretanja zaposlenosti u idućoj godini uz procjenu kretanja inflacije, a ne gledati što je bilo prije godinu dana. Prošlost je važan samo radi bolje procjene kamo to idemo.

Uzimajući sve navedeno u obzir HUP predlaže da minimalna plaća ostane nepromijenjena jer:

1. sve dok pada ukupna zaposlenost (tj. sve dok predviđanja ne pokazuju stabilnost oporavka zaposlenosti), ne može doći do većeg rasta minimalne plaće, osim iznimno, ali iznimno vrlo malog zbog inflacije
2. nije svaka inflacija ista – inflacija zbog rasta nafte na svjetskom tržištu nema veze s domaćim gospodarstvom (zapravo čini mu život težim) - kako sada da poslodavac iz vlastitih sredstava dodijeli veću plaću zato što raste cijena nafte na svjetskom tržištu? Slično, ako poraste inflacija zbog povećanja PDV-a, zašto bi poslodavac zbog toga trebao isplatiti veću minimalnu plaću. Ideja je da ako poslodavac svoj proizvod može prodati za veću cijenu, onda je u redu da i radnik dobije veću plaću. Ali ako inflacija nema nikakve veze sa prodajnom cijenom, maržom ili profitom poslodavca, odakle i zašto da on isplati veće plaće. Stoga treba napraviti stručnu procjenu izvora inflacije i onda to uzeti u obzir kod odluke o povećanju minimalne plaće, a ne obliku čiste formule, već stručne procjene
3. rast prosječne plaće nije dobar pokazatelj. Što taj broj pokazuje – da oni koji dobivaju plaću imaju takvu i takvu plaća. Eto, ako svi zaposlenici iz tekstilne industrije dobiju otkaz, prosječna plaća u Hrvatskoj će porasti, pa ćemo mi zaključiti da treba povećati i minimalnu plaću.. Sve dok posao gube oni s ispodprosječnim plaćama, svaki sljedeći izračun prosječne plaće će biti sve veći i veći. To je tzv. “composition effect”. I tu je potrebna stručna procjena, da se vidi za koliko ljudi je stvarno povećana plaća, a koliki dio povećanja je zbog učinka promjene strukture zaposlenih.
4. fokus kod svih procjena treba prebaciti na one grane i sektore gdje je minimalna plaća važna – njih treba pogledati pod povećalom. To su u Hrvatskoj proizvodnja odjeće, kože i sličnog, tekstila prerada drva, proizvodnja namještaja, prerada gume, u novije vrijeme građevina, osobne usluge i ... vjerojatno  obrtništvo u totalu. A kako tu stojimo sa zaposlenošću: listopad 2013. na listopad 2012., proizvodnja odjeće -7.4%, proizvodnja kože -11.9%, građevinarstvo -6.7%, ostale osobne usluge -11.5%, ispada da bi trebali biti sretni s tekstilom od  -4.6%  ili namještajem od -3.5% ili cijeli sektor zaposlenih u obrtu i slobodnim profesijama od -3.6%. A upravo će te sektore povećanje minimalne plaće najviše pogoditi. A povećanje se čini kao dolijevanje ulja na vatru.
5. ne može se zaboraviti širi ekonomski kontekst, dakle kretanje BDP-a, konkretnosti izvoz i to treba stručno procijeniti.

S poštovanjem,

Davor Majetić

glavni direktor

Na znanje:

**Ministarstvo financija,** g. Slavko Linić, ministar

**Ministarstvo gospodarstva,** g. Ivan Vrdoljak, ministar